買炭
作者：蘇轍
朝代：宋

paragraphs: 苦寒搜病骨，絲纊莫能禦。
析薪燎枯竹，勃鬰烟充宇。
西山古松櫟，材大招斤斧。
根槎委溪谷，龍伏熊虎踞。
挑抉靡遺餘，陶穴付一炬。
積火變深黳，牙角猶憤怒。
老翁擁破氈，正晝出無屨。
百錢不滿籃，一坐幸至莫。
御爐歲增貢，圓直中常度。
閭閻不敢售，根節姑付汝。
升平百年後，地力已難富。
知夸不知嗇，俯首欲誰訴。
百物今盡然，豈爲一炭故。
我老或不及，預爲子孫懼。